**Za dobre vibre – čitaj libre**

I u naš kraj stigao je bibliobus! Projektom „Za dobre vibre - čitaj libre“, Gradska knjižnica Marka Marulića uspostavila je, nakon trideset godina, bibliobusnu službu, tzv. pokretnu knjižnicu, u svrhu razvoja interesa i čitalačkih kompetencija kod učenika. Bibliobusna služba će, osim ponude knjiga za posudbu, organizirati različite radionice za učenike koje će imati edukativnu i kreativnu komponentu.

Odaziv učenika naše škole bio je velik. Nakon najavljenog rasporeda, učenici su željno iščekivali dolazak bibliobusa. Dočekali smo ih u dvorištu škole te iskoristili priliku za zajedničku sliku ispred bibliobusa koji nas je iznenadio svojim razigranim izgledom.

Učenicima je ove godine omogućeno besplatno učlanjenje u knjižnicu. Osim učenika, priliku za učlanjenje imaju i učitelji, roditelji, ali i svi ostali koji žele. Bibliobus će dolaziti u školu prema najavljenim terminima.

Djelatnice bibliobusne službe upoznale su učenike s načinom rada bibliobusne službe, objasnile kako se učlaniti te najavile raspored dolazaka koji se nalazi i na službenoj stranici GKMM. Učenike su provele kroz unutrašnjost bibliobusa koji sadrži oko tri tisuće knjiga. Također, imali su priliku prelistati knjige koje im se sviđaju i odlučiti se koju će posuditi tijekom idućeg dolaska bibliobusa.

Učenike je ovakav način posuđivanja knjiga vrlo razveselio:

*Bibliobus mi se jako sviđa. Sretna sam što će dolaziti jer u našem mjestu nema knjižnice, a sada se i za nas omogućilo nešto zanimljivo. Mislim da ću sljedeći put posuditi Dnevnik Pauline P.* Antonija Šunjerga, učenica 6.b.

*Ova ideja mi se veoma svidjela. Mislim da će promijeniti moj pogled na čitanje, potaknuti me da čitam knjige koje želim, a koje su mi sada postale dostupne. U planu imam posuditi knjigu Maturalac.* Josipa Plazibat, učenica 6.b.

Ovaj projekt zasigurno će pružiti učenicima jednake mogućnosti za posudbu i čitanje knjiga koje im se sviđaju, a time i potaknuti njihovu želju za čitanjem. Veselimo se ponovnome dolasku bibliobusa!





